PATVIRTINTA

Alytaus šv. Benedikto gimnazijos direktoriaus 2021 m. rugpjūčio 31 d. įsakymu Nr. V-104

**ALYTAUS ŠV. BENEDIKTO GIMNAZIJOS**

**AKADEMINIO SĄŽININGUMO TVARKOS APRAŠAS**

**I SKYRIUS**

**BENDROSIOS NUOSTATOS**

Alytaus šv. Benedikto gimnazijos akademinio sąžiningumo tvarkos aprašas vadovaujasi gimnazijos vizija: Šv. Benedikto gimnazija – tai atvira kaitai, nuolat besimokanti, savo veikloje besivadovaujanti krikščioniškosiomis vertybėmis, siekianti kiekvieno bendruomenės nario augimo ilgoji gimnazija, siekianti įgyvendinti Tarptautinio bakalaureato pagrindinio (MYP) ir vidurinio ugdymo (DP) Tarptautinio bakalaureato (toliau TBO) programas. Gimnazijos misija yra teikti kokybišką pradinį, pagrindinį ir vidurinį ugdymą, skatinti visokeriopą visų mokyklos bendruomenės narių tobulėjimą, puoselėti krikščioniškąsias ir bendražmogiškąsias vertybes, ugdyti savarankiškas asmenybes, kurios savo gebėjimais tarnautų visuomenės gerovei.

Kadangi akademiniam sąžiningumui turi įtakos daugelis veiksnių (gimnazijos bendruomenės narių bendravimo kultūra, kompetencijų įvairovė, tėvų lūkesčiai, sektinų pavyzdžių formavimas, bendraamžiai ir draugai), Alytaus šv. Benedikto gimnazijos bendruomenės nariai yra nuolat supažindinami su sąvokomis, susijusiomis su akademiniu sąžiningumu, ypač intelektine nuosavybe ir jos autentiškumu, prasme ir reikšme.

**II SKYRIUS**

**AKADEMINIO SĄŽININGUMO KONTEKSTAS MOKYKLOJE**

1. Norint užauginti dorus piliečius ir (iš)ugdyti tokias savybes, kaip principingumas, smalsumas, mąstymas, svarbu suprasti akademinio sąžiningumo svarbą. Akademinis sąžiningumas reiškia viso akademinio darbo atlikimą neapgaudinėjant, neplagijuojant, nevagiant, negaunant ar nesuteikiant neteisėtos pagalbos, nenaudojant informacijos šaltinio be tinkamo patvirtinimo.

2. Mokant, mokantis ir vertinant, akademinis sąžiningumas skatina gerbti kitus bei jų darbus, mintis, idėjas. Akademinis sąžiningumas taip pat padeda išlikti sąžiningiems ir užtikrinti, kad visi mokiniai turėtų vienodas galimybes demonstruoti savo mokymosi metu įgytas žinias bei įgūdžius. Akademinio sąžiningumo praktika gimnazijoje suvokiama pozityviai. Ji remiasi ne tik sankcijų ir nuobaudų taikymu tiems mokiniams, kurie nesilaiko ar nesistengia laikytis susitarimų, bet ir gerosios praktikos ugdymo principais, prevencija.

3. Akademinio sąžiningumo tvarkos aprašą palaikantys mokyklos mokytojai, mokiniai ir jų tėvai kuria bendruomenę, kurioje ugdomas akademinis sąžiningumas, jo tikimasi ir praktikuojamas kasdieniniame mokyklos gyvenime.

**III SKYRIUS**

 **AKADEMINIS NESĄŽININGUMAS**

4. Alytaus šv. Benedikto gimnazijos bendruomenė akademinį nesąžiningumą apibrėžia kaip elgesį, kuriuo mokinys nesąžiningai įgyja pranašumą mokymosi procese ar bet kokio pobūdžio vertinime. Akademiniu nesąžiningumu yra laikomas:

4.1. **Plagijavimas** –tyčinis ar netyčinis kito asmens idėjų, žodžių ar darbo pasisavinimas. Mokinio darbas, kuriame iš užsienio kalbos versta informacija pateikiama kaip savo paties mintys nenurodant šaltinio, yra vertinamas kaip plagiatas. Naudodamiesi internetinėmis svetainėmis ir jose pateikta informacija mokiniai privalo nurodyti savo darbe panaudotos informacijos (žemėlapių, fotografijų, iliustracijų, duomenų, grafikų ir kitų kopijų) šaltinį ir adresą. Meno (tapybos, skulptūros, grafikos, muzikos, kino, šokio, teatro ir kt.) kūrinių kopijavimas taip pat gali būti laikomas plagijavimu;

4.2. **Nusirašinėjimas** apibrėžiamas kaip tyčinis veiksmas kopijuojant, nusirašant ar teikiant vertinimui kito asmens darbą. Nusirašinėjimas iš savo užrašų atsiskaitymo metu taip pat yra neleistinas.

4.3. **Sukčiavimas susitarus**suprantamas kaip akademinis nesąžiningumas susimokius, pavyzdžiui, leidimas nusirašyti savo darbą. Sukčiavimas susitarus taip pat yra ir kartu su kitu asmeniu atlikto darbo pateikimas kaip savo. Bendradarbiavimas yra skatinamas, bet vertinamas kiekvieno mokinio darbas individualiai. Svarbu suprasti skirtumą tarp priimtino bendradarbiavimo ir sukčiavimo susitarus / netinkamo bendradarbiavimo.

|  |  |
| --- | --- |
| Tinkamo bendradarbiavimo pavyzdžiai | Netinkamo bendradarbiavimo pavyzdžiai |
| -pareigų pasidalijimas po lygiai, atlikto darbo etapo pristatymas grupei  | -neprisidėjimas prie darbo grupėje, pareigų perleidimas kitiems |
| -užduoties aptarimas kartu, diskusija, planavimas | -tik galutinio atsakymo / rezultato planavimas kartu, planų nusirašymas |
| -perfrazavimo įgūdžių tobulinimas grupėje  | -kito mokinio darbo perfrazavimas ir pateikimas kaip savo  |
| -pagalba kaip patarimas | -pagalba kaip atliktas darbas |

4.4. **Darbo dubliavimas** – tai to paties darbo pateikimas skirtingiems vertintojams, mokytojams;

4.5. **Kiti akademinio nesąžiningumo atvejai:**

4.5.1. neleistinos medžiagos ar priemonių (pvz.: mobiliojo telefono, kitos išmaniosios įrangos, užrašų, paruoštukų) įsinešimas ir naudojimas atsiskaitomųjų darbų, egzaminų metu;

4.5.2. neleistinos medžiagos palikimas kurioje nors mokyklos patalpoje (pvz., WC) ar pasinaudojimas neteisėtai palikta medžiaga;

4.5.3. netinkamas elgesys, atitraukiantis kitų mokinių dėmesį, keitimasis informacija arba bandymas kokiu nors būdu pasikeisti informacija su kitu mokiniu kontrolinio darbo, egzamino metu;

4.5.4. kito mokinio netinkamo elgesio palaikymas, pavyzdžiui, leidimas nukopijuoti savo darbus arba jų pateikimas kito mokinio vardu;

4.5.5. apsimetimas kitu mokiniu;

4.5.6. kontrolinio darbo, egzamino užduočių fotografavimas ir platinimas įvairiais būdais;

4.5.7. pamokų filmavimas ar fotografavimas be mokytojų sutikimo.

**IV SKYRIUS**

**AKADEMINIO NESĄŽININGUMO PASEKMĖS**

 5. Mūsų gimnazijoje sankcijos už akademinį nesąžiningumą yra taikomos:

5.1. **Už darbo plagijavimą**. Jei mokinio pateiktoje užduotyje yra daugiau nei 10% plagijuotos medžiagos, darbas nėra priimamas ir mokinys turi jį pateikti dar kartą. Jei mokinio darbe yra tarp 40–50 iš eilės einančių žodžių ir nenurodytas informacijos šaltinis, ta darbo dalis nevertinama. Jei yra daugiau nei 51 žodis iš eilės ir nenurodytas informacijos šaltinis, darbas nėra vertinimas ir mokinys turi jį pateikti dar kartą;

5.2. **už darbo dubliavimą**. Toks darbas nėra priimamas, darbas įvertinamas vienetu be galimybės pakartotinai jį pateikti;

5.3. **už įvairių technologijų naudojimą**. Pirmą kartą mokinys įspėjamas, antrą kartą užduotis nebepriimama;

5.4. **už vertinimo užduočių fotografavimą ir platinimą įvairiais būdais**. Jeigu mokinys nukopijavo savo darbą ir išplatino užduotis, toks darbas nėra priimamas, o mokiniui nesuteikiama antra galimybė atlikti tą pačią užduotį. Darbas vertinamas vienetu. Kitiems mokiniams užduotys turi būti pakeistos;

5.5. **bet kokio kito nesąžiningo poelgio, dėl kurio mokinys įgyja pranašumą** prieš kitus mokinius ar paveikia kito mokinio rezultatus (pavyzdžiui, darbų klastojimas, neteisėtos medžiagos, priemonių įsinešimas ir naudojimas per kontrolinį darbą, egzaminą) atveju, imamasi šių **procedūrų:**

5.5.1. jei nusižengiama pirmą kartą, mokytojas įspėja mokinį žodžiu, darbą įvertina vienetu ir apie tai informuoja mokinio tėvus (globėjus, rūpintojus). Mokiniui suteikiama galimybė atsiskaityti darbą dar kartą;

5.5.2. jei nusižengiama antrą kartą, darbas įvertinamas vienetu ir nėra suteikiama galimybė atlikti tą patį darbą. Pokalbiui į gimnaziją kviečiami mokinio tėvai (globėjai, rūpintojai);

5.5.3. jei mokinys nusižengia trečią kartą, mokytojas informuoja direktoriaus pavaduotoją, mokinys įspėjamas raštu, darbas įvertinamas vienetu. Mokinio elgesys yra svarstomas Vaiko gerovės komisijos posėdyje, kuriame dalyvauja ir mokinio tėvai (globėjai, rūpintojai).

**V SKYRIUS**

**AKADEMINIO NESĄŽININGUMO PREVENCIJA**

6. Mokykloje imamasi šių priemonių siekiant užkirsti kelią akademiniam nesąžiningumui:

6.1. Mokyklos bibliotekininkas pasiruošęs padėti mokiniams gilinti mokslinių tyrimų, informacijos ieškojimo įgūdžius. Jis gali padėti pasirinkti patikimą informaciją iš įvairių šaltinių ir paaiškinti, kaip tinkamai pateikti nuorodas į duomenų šaltinius, kompiuterines programas, meno kūrinius ir kt.;

6.2. Visi mokyklos mokytojai palaiko akademinį sąžiningumą ir skatina tinkamai cituoti bei nurodyti šaltinius;

6.3. Sudarytas ,,Citavimo gidas”, kurį galima rasti mokyklos internetinėje svetainėje, mokyklos bibliotekoje ir individualaus mokymosi erdvėse;

6.4. Mokiniai, atliekantys tiriamuosius, kūrybinius darbus ar asmeninius projektus, pasirašo Akademinio sąžiningumo sutartį su mokykla, kad yra susipažinę su šiuo tvarkos aprašu ir pažada jo laikytis;

6.5. Mokykloje minimos Tarptautinė antikorupcinė diena ir sąžiningumo diena. Organizuojami renginiai, skirti mokyklos bendruomenės nariams, pabrėžiant sąžiningumo, pasitikėjimo, patikimumo ir pagarbos kitiems svarbą;

6.6. Visa mokyklos bendruomenė bendradarbiauja siekdama skatinti sąžiningą akademinę praktiką.

**VI SKYRIUS**

**PAREIGOS**

7. Kiekvienas mūsų gimnazijos bendruomenės narys yra vienodai atsakingas už pagarbos, pasitikėjimo ir sąžiningumo vertybių laikymąsi. Todėl kiekvienas narys turi pranešti mokyklos administracijai apie galimai netinkamą mokinių elgesį ar netinkamus administravimo atvejus.

**7.1. Mokyklos įsipareigojimai:**

7.1.1. parengti Akademinio sąžiningumo tvarkos aprašą, jį nuolat koreguoti ir atnaujinti;

7.1.2. ugdyti ir skatinti akademinį sąžiningumą mokyklos bendruomenėje;

7.1.3. suteikti mokytojams profesinio tobulėjimo galimybes;

7.1.4. išsiaiškinti visas situacijas, jei yra nesutarimų dėl akademinio sąžiningumo nusižengimų;

7.1.5. padėti mokiniams suprasti akademinio sąžiningumo svarbą ir autentiško mokinio darbo raštu ir žodžiu, kaip jo intelektinės nuosavybės, principą;

7.1.6. skatinti (ugdyti) gerąją akademinio sąžiningumo praktiką.

 **7.2. Mokytojų įsipareigojimai:**

7.2.1. būti pavyzdžiu mokiniams skatinant akademinį sąžiningumą mokykloje;

7.2.2. padėti mokiniams suprasti, kas yra akademinis sąžiningumas, suvokti, kad autentiškas mokinio darbas raštu arba žodžiu yra jo intelektinė nuosavybė;

7.2.3. formuoti savarankiško mokymosi, akademinio rašymo, mokslinių tyrimų atlikimo, šaltinių nuorodų, bibliografijos sudarymo įgūdžius;

7.2.4. padėti suprasti, kas yra akademinis nesąžiningumas (kas yra plagijavimas, nusirašinėjimas ir netinkamas elgesys per kontrolinį darbą ir egzaminą);

7.2.5. vieningai vadovautis gimnazijos akademinio sąžiningumo tvarkos aprašu.

**7.3. Tėvų įsipareigojimai:**

7.3.1. Atpažinti mokinių netinkamą elgesį ir suprasti pasekmes;

7.3.2. laikytis gimnazijos Akademinio sąžiningumo tvarkos aprašo ir pripažinti akademinio sąžiningumo prevencijos priemones. Taip pat susilaikyti nuo per didelės pagalbos vaikams atliekant mokytojų paskirtas užduotis;

7.3.3. skatinti vaikų supratimą apie akademinio sąžiningumo svarbą;

7.3.4. pranešti mokyklos administracijai apie visus galimus nesąžiningumo atvejus.

**7.4. Mokinių įsipareigojimai:**

7.4.1. suprasti akademinio sąžiningumo svarbą ir atpažinti akademinį nesąžiningumą bei suvokti jo pasekmes;

7.4.2. esant poreikiui prašyti mokytojų ar bibliotekininko pagalbos;

7.4.3. užtikrinti, kad visi pateikti darbai būtų autentiški;

7.4.4. sąžiningai ir pagal savo galimybes išmokti ir atlikti užduotis;

7.4.5. tinkamai nurodyti šaltinius vadovaujantis ,,Citavimo gidu”;

7.4.6. susilaikyti nuo bet kokios neleistinos pagalbos (draugams, artimiesiems, kitiems mokiniams) atliekant užduotis;

7.4.7. atsakingai naudotis interneto ir socialinės žiniasklaidos platformų teikiama informacija, kritiškai ją vertinti;

7.4.8. pranešti mokyklos administracijai apie visus nesąžiningo elgesio atvejus;

7.4.9. atliekant tiriamuosius, brandos darbus ar asmeninius projektus pasirašyti akademinio sąžiningumo sutartį su mokykla.

**VII SKYRIUS**

**MOKINIO TEISĖS**

8. Jei mokinys yra įtariamas pažeidęs mokyklos akademinio sąžiningumo tvarkos aprašą, mokinys turi teisę raštu pateikti savo paaiškinimą dėl įtariamo atvejo.

9. Mokiniai, kurie mokosi pagal pritaikytą programą, gali naudotis leistinomis pagalbos priemonėmis.

10. Mokiniai turi teisę teikti argumentuotus pasiūlymus dėl Akademinio sąžiningumo tvarkos aprašo korekcijos ar papildymo.

**VIII SKYRIUS**

 **DOKUMENTO REDAGAVIMAS**

11. Akademinio sąžiningumo tvarkos aprašas kuriamas bendradarbiaujant mokyklos administracijai, mokytojams ir mokiniams. Tvarkos aprašas peržiūrimas kas dveji metai, atsižvelgiant į poreikius ir visus galimus ugdymo pokyčius.